Ο **Ζερμαίν Τζάκσον**, γεννημένος την 7 Ιουνίου 1976 στο Ντιτρόιτ του Μίσιγκαν, είναι πρώην επαγγελματίας καλαθοσφαιριστής, ο οποίος εργάζεται πλέον ως προπονητής. Έχει ύψος 1,93 μέτρα και αγωνιζόταν στην θέση του σούτινγκ γκαρντ.

Καριέρα
-------

Ο Τζάκσον γεννήθηκε στο Ντιτρόιτ και αγωνίστηκε στο λύκειο του Φίνεϊ το 1995, πριν συνεχίσει στο κολέγιο της γενέτειρας του μέχρι το 1999. Έπαιξε σε 118 αγώνες για το NCAA με μέσους όρους 11,4 πόντων, 4,7 ριμπάουντ και 4,3 ασίστ.

Χωρίς να επιλεχθεί για τα ντραφτ, ξεκίνησε την επαγγελματική του καριέρα με την ομάδα των Ντιτρόιτ Πίστονς στο ΝΒΑ, αγωνιζόμενος σε επτά αγώνες, πριν συνεχίσει στους Γιακίμα Σαν Κινγκς και τους Κουάντ Σίτι Θάντερ για το CBA το 2000-01. Ακολούθησαν οι ομάδες των Κάνσας Κέιγκερζ του USBL και της ιταλικής Βερόνα, πριν επιστρέψει στο ΝΒΑ με τους Τορόντο Ράπτορς με 24 συμμετοχές και 2,4 πόντους ανά αγώνα. Συνέχισε στην καναδική ομάδα και την επόμενη σεζόν, την οποία όμως ολοκλήρωσε με τους Ατλάντα Χοκς.

Αγωνίστηκε σε πέντε αγώνες της σεζόν 2003-04 για τον Άρη Θεσσαλονίκης, σκοράροντας συνολικά 49 πόντους και μοιράζοντας 31 ασίστ. Ολοκλήρωσε την χρονιά στην Μπενετόν Τρεβίζο, κατακτώντας το κύπελλο Ιταλίας, κερδίζοντας στον τελικό την Σκαβολίνι Πέζαρο με 85-76.

Την επόμενη σεζόν ξεκίνησε στην Παμέσα Βαλένθια και ολοκλήρωσε την χρονιά στους Νιου Γιορκ Νικς, παίζοντας σε 21 αγώνες με μέσους όρους 2,0 πόντων, 1,1 ασίστ και 1,1 ριμπάουντ. Το 2005-06, υπέγραψε στους Μιλγουόκι Μπακς αγωνιζόμενος σε τριάντα παιχνίδια, ενώ συνέχισε την επόμενη σεζόν στην Αζοβμάς Μαριουπόλ από την Ουκρανία.

Συνέχισε στην Μπαλοντσέστο Λεόν από την Ισπανία, την Ούντινε από την Ιταλία, την Σεντράλ Εντεριάνο από την Αργεντινή, την Λόμπος Γκρίσες από το Μεξικό, πριν ολοκληρώσει την αγωνιστική του καριέρα στην Μακάμπι Χάιφα από το Ισραήλ.

Μετά το τέλος της καριέρας του επέστρεψε στο Μίσιγκαν, ανοίγοντας το Jermaine Jackson-Cairns Community Center στο Μάουντ Κλέμενς, ενώ ανέλαβε καθήκοντα προπονητή στην ομάδα του λυκείου της περιοχής. Στις 29 Ιουνίου 2015, έγινε βοηθός προπονητή στην ομάδα του πανεπιστημίου του Ντιτρόιτ.

Παραπομπές
----------

1. ↑  Jermaine Jackson Stats | College Basketball
2. ↑  «Ο 35ος Αμερικάνος γκάρντ για τον ΑΡΗ | aris.re». Αρχειοθετήθηκε από το πρωτότυπο στις 11 Αυγούστου 2015. Ανακτήθηκε στις 5 Μαΐου 2016.
3. ↑  «Jermaine Jackson (Benetton Treviso) - photo | K&M Ziółkowscy». Αρχειοθετήθηκε από το πρωτότυπο στις 31 Δεκεμβρίου 2020. Ανακτήθηκε στις 5 Μαΐου 2016.
4. ↑  «coppa italia: i tabellini di tutte le finali» (PDF). Αρχειοθετήθηκε από το πρωτότυπο (PDF) στις 12 Αυγούστου 2015. Ανακτήθηκε στις 5 Μαΐου 2016.
5. ↑  Jermaine Jackson se desvincula del Pamesa Valencia[*νεκρός σύνδεσμος*]
6. ↑  Jermaine Jackson - Milwaukee Bucks - Player Stats[*νεκρός σύνδεσμος*]
7. ↑  Azovmash Cruise To Ukranian Title | FIBA Europe
8. ↑  «Jermaine Jackson signs in Udine - Interperformances.com». Αρχειοθετήθηκε από το πρωτότυπο στις 17 Σεπτεμβρίου 2008. Ανακτήθηκε στις 5 Μαΐου 2016.
9. ↑  Central Entrerriano signs former NBA player Jermaine Jackson[*νεκρός σύνδεσμος*]
10. ↑  Jermaine Jackson inks with Maccabi Haifa - Sportando
11. ↑  «Former Titan Jermaine Jackson opens community». Αρχειοθετήθηκε από το πρωτότυπο στις 16 Μαρτίου 2016. Ανακτήθηκε στις 5 Μαΐου 2016.
12. ↑  «BOYS BASKETBALL PREVIEW: Jermaine Jackson takes over at Mount Clemens». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 5 Μαΐου 2016.

Πηγές
-----

* Jermaine Jackson NBA Stats | Basketball-Reference.com
* Jermaine Jackson Player Profile
* Jermaine Jackson Stats, Bio - ESPN - ESPN.com